paragraph_text: Robert Fitzgerald Diggs (New York City, New York, SAD, 5. srpnja 1969.), bolje poznat po svom umjetničkom imenu RZA (/ˈrɪzə/) (također poznat i kao Prince Rakeem, The Rzarector, Bobby Digital i The Abbot) je američki reper, tekstopisac, glazbeni producent, glumac, scenarist, redatelj i pisac. RZA je istaknuto ime hip-hop glazbe i de facto vođa hip-hop sastava Wu-Tang Clan. Također je i osnivač grupa Gravediggaz i Achozen. RZA je svoju glazbenu karijeru započeo 1991. godine kada je objavio svoj prvi EP Ooh I Love You Rakeem pod pseudonimom Prince Rakeem. Godine 1993. zajedno s ostalim članovima sastava Wu-Tang Clan objavljuje album Enter the Wu-Tang (36 Chambers). Svoj debitantski studijski album Bobby Digital in Stereo objavljuje 1998. godine pod pseudonimom Bobby Digital. Godine 2001. uslijedio je drugi studijski album Digital Bullet. Treći studijski album Birth of a Prince objavio je 2003. godine. Pet godina kasnije je objavio četvrti studijski album Digi Snacks.